Mit NE tegyél az eljegyzési gyűrűvel? | Hári Ékszerkészítő Műhely
Mit NE tegyél az eljegyzési gyűrűvel? – Te hogyan teszed fel a nagy kérdést?
by admin / hétfő, 11 november 2013 / Published in Ékszer
Kinézted a legszebb eljegyzési gyűrűt? Már tervezgeted a nagy pillanatot? Engedd meg, hogy ellássunk néhány tippel azzal kapcsolatban, hogy hogyan ne kérd meg kedvesed kezét!
Ne nagy tömeg előtt add át a gyűrűt!
Azt tervezed, hogy egy focimeccsen vagy egy fesztiválon kéred meg kedvesed kezét, miközben több száz tekintet és rengeteg kamera szegeződik rátok? Ha az a célod, hogy kellemetlen helyzetbe hozd és megalázd jövendőbelid, akkor tedd csak nyugodtan! A filmekben talán működik, de a valóságban nem annyira romantikus, ha térdre ereszkedsz egy mikrofonnal a kezedben, miközben mindenki titeket néz.
Ne kérd meg a kezét eljegyzési gyűrű nélkül!
Elképzelhető, hogy anyagi lehetőségeid miatt még egy kicsit spórolnod kell az eljegyzési gyűrűre. Nem tudod kivárni azt a pár hónapot? Hová rohansz? Ha tényleg ő az igazi, akkor biztosan kivárja még azt a kis időt, amíg meg tudod venni a legszebb gyűrűt.
Néhány esetben működhet, ha a valódi eljegyzési gyűrű helyett először egy saját készítésű műanyag vagy Lego gyűrűvel állsz elő, de ezt nem ajánljuk, hiszen egyrészt meglehetősen bugyuta gesztus, másrészt meg is bánthatod vele szerelmedet.
Ne rejtsd ételbe az eljegyzési gyűrűt!
Szóval úgy gondolod, hogy jó ötlet a hétvégi krumplipürébe tuszkolni a gyémántgyűrűt? Ennél még az is jobb lenne, ha egy adag sült krumpli tetejébe tűzve adnád át a gyűrűt, még evés előtt.
Hidd el, ez minden csak nem kifinomult és elegáns, gondold csak el, milyen lenne, ha az általad régóta áhított designer órát a mártásban találnád meg? Emellett még kellemetlenebb meglepetés lehet, ha kedvesed ráharap a gyűrűre.
Ne kérd meg a családja előtt!
Lehet, hogy kedvesed családja szeret és örömmel igent mondtak, amikor megkérted tőlük a lányuk kezét, de neki ne a család előtt tedd fel a kérdést. Ezzel csak kínos helyzetbe hozod, ráadásul így még kellemetlenebb neki, ha esetleg még gondolkodási időt kér.
Ne egy turistaúton add át az eljegyzési gyűrűt!
Hol szeretnéd megkérni kedvesed kezét? Az Eiffel-torony tetején, a London Eye-on, amikor eléri a csúcsot vagy a Walt Disney-kastély előtt? Néhányan most bizonyára bőszen bólogattok, de gondoljátok végig újra és álljatok elő valami kevésbé egyedivel!
Szerinted mennyire romantikus az a kép, ahogy féltérdre ereszkedve, a hatalmas zsivajban üvöltöd, hogy „Hozzám jössz feleségül?”, miközben Goofy és Donald kacsa eltáncol melletted? Ne csodálkozz, ha még a legkisebbek is kinevetnek!
Ne kérd meg a kezét túl korán!
A szíved hevesebben ver, ha csak ránézel, alig várod, hogy vele lehess, imádod a humorát és azt, hogy mindig meg tud nevettetni… Nyugalom, még csak két hete vagytok együtt, várd meg, amíg eloszlik a rózsaszín köd!
Ne hagyd, hogy érzelmeid túlságosan átvegyék az irányítást, várj, amíg jobban megismeritek egymást. Könnyen elképzelhető, hogy ő még nem áll készen egy ilyen fontos döntésre és a nagy sietségeddel csak elriasztod.
Ne várj azonnali választ!
Ha előálltál az eljegyzési gyűrűvel és feltetted a nagy kérdést, de nem kaptál rögtön választ, ne aggódj és ne vedd elutasításnak. Adj neki gondolkodási időt, hagyd, hogy higgadtan végiggondolja, hogy mit is szeretne. Csak egyszer kérd meg, ne zaklasd folyamatosan!
Ne próbáld meg egy olcsó gyűrűről elhitetni, hogy egy vagyon volt!
Láttál egy gyönyörű, ugyanakkor olcsó eljegyzési gyűrűt? Lehet, hogy nagyon szép és szabad szemmel szinte nem is látható, hogy nem eredeti, de ha már ezt választod, ne kérkedj azzal, hogy milyen drága volt.
A valódi gyémánt ékszerek mellé hitelesítő tanúsítvány jár és néhány esetben biztosítási ajánlás is. Ne próbáld meg sem magadat sem kedvesedet átverni, hiszen régen rossz, ha már ilyenkor sem vagy őszinte hozzá.
Ne olyan eljegyzési gyűrűt adj, amit egy korábbi barátnőd viselt!
Az exed a szakításkor levette az eljegyzési gyűrűt és hozzád vágta, mielőtt kiviharzott az életedből. Úgy döntöttél, hogy továbblépsz, de a gyűrűt megtartod. Most ismét itt a nagy pillanat és ugyanazt a gyűrűt akarod adni a jelenlegi barátnődnek? Inkább ne tedd! Te sem örülnél, ha a volt férje jegygyűrűjét kellene hordanod.
Inkább add el a régi gyűrűt egy hitelesített ékszerfelvásárlónak és vegyél egy újat.
Ne telefonon, mailben vagy SMS-ben kérd meg a kezét!
Reméljük, eszedbe sem jutott ilyesmi, de a mai világban már ezt is meg kell említeni. Az eljegyzés arról szól, hogy legszebb érzéseidet közvetíted szerelmed felé, akivel szeretnéd összekötni az életed, tehát mindenképpen személyesnek kell lennie. Ha elfogadhatónak tartod, hogy SMS-ben tedd fel a kérdést, akkor várj az eljegyzéssel, amíg felnősz!
Ne várd, hogy ő kérje meg a te kezed!
Igen, a 21. században járunk, ma már elfogadott, ha egy nő kezdeményez kapcsolatot, de ne várd meg, amíg ő kéri meg a kezed! Legyél férfi és mutasd ki érzelmeidet szerelmed felé, hogy valódi hercegnőnek érezze magát!
Te hogyan tervezed megkérni jövendőbelid kezét? Megvetted már a gyűrűt? Ha még nem, látogass el ékszerüzletünkbe, ahol kedvedre válogathatsz a szebbnél szebb eljegyzési gyűrűk közül. Ha egyedi elképzeléseid vannak, ékszerkészítő műhelyünkben azokat is szívesen megvalósítjuk.
Jellemünk a gyűrűink viselése alapján
A 2013-as trend nyakláncai